KYK: Atlete hardloop 'blind' vir liefdadigheid | Netwerk24
KYK: Atlete hardloop 'blind' vir liefdadigheid
Deur Cheréne Pienaar 10 Oktober 2018 22:26
Op julle merke, gereed . . . Anastacius Anton (heel regs, 25), Vrystaatse langafstandatleet, wou weet hoe dit voel om 'n blinde atleet te wees. Foto: Mlungisi Louw
Atlete en drawwers met sig het Woensdagaand in Bloemfontein eerstehands die wêreld van 'n blinde atleet ervaar toe hulle geblinddoek 'n wedloop oor 400 m voltooi het.
Altesaam 42 atlete het hulle net voor 18:00 by Pelliespark op die Kovsiekampus in die Rosestad aangemeld en hulle met helderkleurige bande laat blinddoek.
Elkeen het 'n vriend of mede-atleet as gids ingespan.
"Vanaand is groter as net 'n wedloop, dit is om bewustheid te wek," het Louzanne Coetzee (25), die blinde wêreldrekordhouer wat in die T11-klas deelneem, gesê.
Die inskrywingsgeld, wat R100 vir elke span van twee was, is aan die Suid-Afrikaanse Gidshondvereniging geskenk.
Corné Roberts en Angel Kivido in aksie. Agter hulle is Louzanne Coetzee en Godfrey Ramokone. Foto: Mlungisi Louw
Coetzee, koshuismoeder van die Akasia-koshuis op die UV-kampus, het vroeër vanjaar die wêreldrekordhouer in die 5 000 m geword en die Afrika-rekord in die 800 m agter haar naam geskryf.
Volgens haar is die reël met wedlope vir blindes gewoonlik dat daar nie meer as 12 mense op die baan mag wees nie. Meer as 84 atlete en ondersteuners het egter Woensdag onder die spreiligte vir die byeenkoms saamgedrom.
Daar was eers uitdunne, waarna die wenners teen Coetzee, met Godfrey Ramokone as haar gids, gehardloop het.
Die twee het die pretwedloop in 76 sekondes kafgedraf, en so vyfde gekom.
Danie Breytenbach (24), 'n volkome blinde atleet wat die nasionale rekord in die 800 m en 1 500 m hou, en Anastacius Anton (25), sy gids, het die eindronde gewen en dit binne 61 sekondes voltooi.
Corné Roberts en Angel Kivido tydens die finale rondte met Louzanne Coetzee en Godfrey Ramokone kort op hul hakke. Foto: Mlungisi Louw
Anton, 'n Vrystaatse padwedloopkampioen, sê hulle oefen al twee jaar saam.
"Ek moet vir jou eerlikwaar sê, ek het nie gedink ons sal vir Louzanne-hulle wen nie," het Breytenbach uitasem gesê.
Hy oefen maar nog net drie weke ná 'n knieskyf-operasie.
Groepies mense wat saam werk, het ook as deel van 'n spanbousessie aan die wedloop deelgeneem.
"Toe ons spoed vang, was dit baie moeilik om op die baan te bly," het Henrico Trollip, 'n atleet met sig, net ná die uitdunne gesê.
Hy en Xavier Adams (23) is oefenmaats van Coetzee en Breytenbach. Hulle het die finale ronde in 67 sekondes voltooi en derde gekom.
Ook kinders, onder wie enkele blinde atlete, het gretig saamgehardloop.
Leshana Henning (32), 'n administratiewe klerk van die stad, het haar ingeskryf vir haar seuntjie, Henrikus (5), wat blind gebore is.
"Ek wou graag beleef wat hy daagliks moet deurgaan. Dit was angswekkend om so te hardloop."
Rufus Botha, afrigter van Coetzee, sê die doel was om atlete 'n gevoel te gee van wat 'n blinde atleet moet beleef.